जिनें दिनें बिस्मिल्ला दी ‘मिस्सी’ होई ही, नवाब छिब्बन साब दे चाचा साव "कर्बला-ए-मुअल्ला" गेदे हे, ते कोई छें महीनें परतोए हे। उंदी कुड़ी दी नवाब कन्ने कुड़माई होई दी ही। चाचा साब ने औंदे गै ब्याह् लेई जोर पाया। उद्दर नवाब छिब्बन बिस्मिल्ला उपर नैन-प्राणें कन्ने मोह्त हे पर बिस्मिल्ला ने प्रण पाए दा हा जे उसी कुसै दे घर नेईं जाई बस्सना। अपने कोठे पर गै रौहना ऐ। इसैकरी उसने साफ नांह् करी छोड़ी। पर ए नांह्-नुक्कर तोड़ कियां चढ़दी। नवाब-शाही दा जमाना हा। उंदी लड़की दी इज्जत दा मसला हा, इसकरी ओ नवाब छिब्बन दी मूंह जोरी अग्गें कुत्थें झुकने वाले हे।